આજકાલના શિક્ષકોને ખબર જ નથી કે ભગવાને બે હાથ વિદ્યાર્થીઓને મારવા આપ્યા છે. અમારા જમાનામાં સ્કૂલનો મતલબ જ એ હતો કે બાપા મારીમારીને થાકે એટલે કહે કે, “જા હવે નિશાળે. હું થાકી ગ્યો હવે તને તારા માસ્તર મારશે. મને થોડોક વિસામો ખાવા દે.” હોશિયાર વાચકોના મનમાં પ્રશ્ન થતો હશે કે તમને નિશાળે માસ્તર મારે તે સમજ્યાં તો પછી માસ્તરના છોકરાને કોણ મારતુ હશે? તો કહી દઉં કે માસ્તરના છોકરા પર અમે હાથ સાફ કરતા. “ઊભો રે કનિયા… હવે મારો વારો, આજ એના બાપાએ પિલુડીની સોટીએથી મને બોવ માર્યો. ભરોડ ઉઠાડી દીધી.” મેથીપાકના આ મહાયજ્ઞમાં ફૂલ નહિ તો ફૂલની પાંખડીનું યોગદાન માસ્તરોને મળવું જોઈએ એ તર્કને લીધે જ નિશાળનો આવિષ્કાર થયો હતો.